ב"ה

מחשבת ישראל

ריכוז שאלות

מתוך בחינות הבגרות

על סוגיית

אמונה וגאולה

פרקים א', ב', ה'

תשע"ז

ב"ה, סיוון ה'תשע"ז

**תלמידים יקרים!**

בדפים הבאים, מובאות לפניכם שאלות מתוך בחינות הבגרות,

שהתקיימו עד כה, על סוגיית "אמונה וגאולה" במחשבת ישראל, פרקים א', ב', ה'.

**מטרת חוברת שאלות זו, למקד את החזרות סביב נושאים מרכזיים,**

**ולהדגים את סגנון השאלות, כתוספת ללמידה בחוברת ובסיכומים.**

**לימוד פורה ובהצלחה רבה!**

**דורון**

**ב"ה**

**פרק ראשון**

**הרב אלימלך בר שאול**

1. א) תאר את אופיו של "איש החוץ" ואת אופיו של "איש הפנים".

ב) את מי משניהם תעסיק יותר שאלת משמעות החיים, ומדוע ?

ג) "ואדם זה שהוא מצוי קרוב אצל נפשו, אפילו אם נפרמו קרומי נפשו מחמת סטיות של דעות ומעשים... אצל נפשו

הוא. ולכן ירגיש מיד באותם פרימות ובאותם קרעים...."- במי עוסקת מובאה זו ? הסבר אותה.

2. "איש הפְּנים הוא טיפוס שונה לחלוטין... אין לו שמחה גדולה מאשר היותו אצל עצמו".

מהו יתרונו של ''איש הפנים'' על פני ''איש החוץ''?

3. א) לפי הרב בר שאול, הסבר מדוע איש החוץ רחוק מן התשובה.

ב) הראיה של איש החוץ את העולם שמחוץ לו, שונה מראייתו של איש הפנים. הסבר מהו ההבדל בראייתם.

4. א) "אפילו הוא בן תורה... תורתו יבשה".

1] הסבר מדוע תורתו של איש החוץ יבשה.

2] מה עליו לעשות, לדעתך, כדי לתקן מצב זה?

ב) "אין שום דבר מעניין אותו יותר מאשר נפשו הוא". האם איש הפנים דואג רק לעצמו? נמק תשובתך.

**ר' הלל צייטלין**

1. *"לא אל מה שיש לו תחילה ותיכלה, משהו מוקף ומוגדר בטיבעו וקרוב לחושינו ותפיסתנו, אנו מתגעגעים, כי אם אל מה*

*שאין לו תחילה ותיכלה, שנמצא מעבר לכל הגבולים"* (הלל צייטלין).

א. הסבר את דבריו של צייטלין. ב. כיצד הוא מוכיח את דבריו ?

2. "אין לך יום שבו לא תמצא החרטה מקום בלבו של האדם":

א) ע"פ ר' הלל צייטלין, מהו המקור לחרטה שבלבו של האדם ?

ב) תאר את תגובתו של האדם לחרטה, ע"פ דברי ר' הלל צייטלין.

3. "מבקשים סיבות סוציאליות...אנושיות... למוסר הכליות והרהורי התשובה"

א) הסבר את הגישה המובעת במשפט זה.

ב) לדעת ר' צייטלין, מדוע גישה זו שגויה?

4. "בני אדם משתיקים את הקול, גוערים בו, מבקשים להשתחרר ממנו".

א) מהו "הקול" שבני האדם משתיקים, ומדוע הם מבקשים להשתחרר ממנו?

ב) ע"פ ר' צייטלין, הפחד של האדם לחטוא הוא "חסד האלוקים". נמק מדוע פחד זה הוא חסד עבור האדם.

**מהר"ל**

1. המהר"ל עוסק בדבריו במלאכים, בני אדם, בהמות ובאדמה.

חלק את המושגים הללו לשתי קבוצות והסבר את המאפיין כל קבוצה, לאור דבריו.

2. א. האם ייתכן שאדם יממש את שלמותו בעולם, לדעת המהר"ל ? הסבר מדוע.

ב. הסבר את משל העירוני שנשא בת מלכים ואת הנמשל.

3. "האדם הוא בכח ויוצא אל הפועל, וייראה ששמו מורה על דבר העצמי לו"

א) מהו הדמיון בין האדם לאדמה?

ב) לפי מהר"ל, כיצד המשל על העירוני שהיה נשוי לבת מלכים, ממחיש שהאדם אינו מגיע לשלימות בחייו?

4. כיצד מהר"ל מסביר את הפסוק "וגם הנפש לא תימלא", ע"פ משל העירוני שנשא בת מלכים ?

5. א) מהר"ל כתב כי האדם "מיוחד מבין כל הנמצאים עליונים ותחתונים".

מהו הייחוד של האדם לעומת הנמצאים ה"עליונים", ומהו ייחודו לעומת הנמצאים ה"תחתונים"?

ב) אדם ש"הלך לעולמו קודם שהוציא שלמות שלו אל הפועל"- האם אפשר שיזכה לעולם הבא, ע"פ מהר"ל? הסבר.

6. "שמו (של האדם) מורה על דבר העצמי לו".

הסבר כיצד השם "אדם", מבטא את הייחוד של האדם לעומת שאר הנבראים.

7. "דבר זה... הוא טעות בנפשו, כי אין מעלת נפשו האחרונה בפועל".

לפי מהר"ל, הסבר מהי הטעות שהאדם עלול לטעות בנוגע לנפשו.

**רש"ר הירש**

1. א. מהי נקודת המחלוקת בין הנצרות ליהדות לפי הרש"ר הירש ?

ב. הסבר את פרשנות הנצרות - ולהבדיל - את פרשנות היהדות לסיפור חטא אדם הראשון, לאור דברי הרש"ר הירש.

2. "הדין האלוקי גזר קללה על האדמה ועל הנחש... מה נואשת תקוות האדם, משטועים כפרו בטהרתו"

א) מיהם ה"טועים" שהרב הירש מכוון אליהם, ומהי עמדתם כלפי חטא אדם הראשון?

ב) מהי העמדה של רש"ר הירש כלפי חטא אדם הראשון?

ג) לפי איזו משתי העמדות מוטלת אחריות רבה יותר על האדם? נמק תשובתך.

3. "האדם לא נתקלל כל עיקר. דבר לא נשתנה בייעודו הנעלה ובכושרו למלא את ייעודו".

א) הרב הירש כתב דברים אלה, כדי להתמודד עם דעה מסוימת. הסבר מהי דעה זו.

ב) מהי הדעה של רש"ר הירש, בנוגע לייעוד האדם?

**רמב"ם**

1. א) מהי תכלית כל הברואים שאינם בני אדם בעולם, לדעת הרמב"ם ?

ב) מהי תכלית האדם לדעת הרמב"ם ?

2. תאר את האדם שמגשים את תכלית החיים, ע"פ שיטתם של שניים מן ההוגים האלה: רמב"ם, הראי"ה קוק, הרב דסלר.

3. האם אפשר למצוא גם בפעולות חולין יום-יומיות את משמעות החיים?

ענה לפי הרמב"ם ולפי הראי"ה קוק. נמק את תשובתך.

**רמח"ל**

1. א. מהי הסתירה בין דברי הרמח"ל השונים בנוגע לשאלת משמעות החיים ?

ב. כיצד ניתן ליישב את הסתירה ?

2. "ואם יאמר אדם: מי אני ומה אני... שאתפלל על הגלות ועל ירושלים?".

מהי תשובתו של רמח"ל על טענה זו?

3. לפי רמח"ל, מהו הפגם בעבודת ה' של אדם שמכוון בעבודתו "לטהר נפשו לפני בוראו",

ומהי "הכוונה האמתית" בעבודת ה' ?

4. לפי רמח"ל: א) מהי התכלית של העולם הזה, ומהי התכלית של העולם הבא?

ב) תאר את דרכי ההתמודדות של האדם בדרכו אל השלמות.

5. לפניך קטע משיר, המבטא תחושת ריקנות וחוסר משמעות בחיים:

אני שוכב לי על הגב מביט על התקרה, רואה כיצד חולפים ימיי בבטלה גמורה.

1. הסבר מה הייתה יכולה להיות תגובתו של הרב דסלר על תחושות אלו.
2. הסבר מה הייתה יכולה להיות תגובתו של רמח"ל (ע"פ מסילת ישרים פרק א') על תגובות אלו.

**הרב דסלר**

1. א. מהם שני הכוחות החזקים ביותר בעולם, לפי הרב דסלר ?

ב. לפי הרב דסלר, מהי המטרה שלשמה ברא ה' את העולם, וכיצד נוכל לממש מטרה זו ?

2. *"...איך ניהנה מזיו שכינתו, שאינה אלא תענוג רוחני, ותלויה בהכרת חסדו...אם נלך ונתרחק מן החסד? כי לא יכיר החסד*

*אלא מי שיש בו חסד"*:

א) הסבר את משמעות הביטוי: "*כי לא יכיר החסד אלא מי שיש בו חסד".*

ב) על פי דבריו אלו של הרב דסלר, איזו בעיה עלולה להתעורר כאשר אדם אינו נוהג במידת החסד ?

3. לפי הרב דסלר, ישנן שלוש משמעויות לפסוק: "*עולם חסד יבנה*". הסבר שתיים מתוכן.

4. יש הטוענים נגד ארגוני החסד, כי הם אינם פועלים מתוך חסד אמתי, אלא מתוך חשבונות אישיים.

לפי הרב דסלר, מה גורם לטוענים להשמיע טענות כאלה?

5. א) לפי הרב דסלר, מהו ההסבר לפסוק "עולם חסד יבנה"?

ב) "על כן גזר ה' יתברך כי ניצוץ (מכוח הנתינה) זה לא ייפרד מבני האדם לעולמים".

לפי הרב דסלר, מדוע גזר זאת ה' ?

6. "לכל אדם יש ניצוץ כוח הנתינה... שאלמלא כן היה העולם חרב".

הסבר מדוע היה העולם נחרב בלא ניצוץ זה באדם.

7. א) במבוא לפרק מצוטטים דברי יוני נתניהו:

"אני חי ללא תכלית, כואב וזועק, אני במצב של ייאוש... האדם אינו חי לעולם...".

התמודד עם דברי הכותב, בנושא משמעות החיים, על פי **שניים** מההוגים הבאים:

רמח"ל (מסילת ישרים), הרב דסלר (מכתב מאליהו), הראי"ה קוק (מוסר אביך).

**ראי"ה קוק**

\* "בכל דרכיך דעהו. צריך לבקש את הקב"ה בתוך הדרכים שהוא מתנהג בהם".

א) ע"פ הרב קוק, מהי הדרך להעניק משמעות לחיים?

ב) מהו ההבדל העקרוני בין דעת הרב קוק ובין הדעות האחרות שלמדת בנוגע למשמעות החיים ?

**פרק שני**

**ריה"ל / רבי נחמן**

1. אילו מחבר של ספר שעוסק בחקר האמונה, היה מבקש מריה"ל ומרבי נחמן המלצה על ספרו, מי מהם היה נותן לו המלצה,

ומי מהם היה מתנגד לתת לו המלצה, לדעתך ? כתוב את הנימוק של כל אחד מהם.

2. יש מוסדות חינוך שאוסרים על התלמידים לדון בסוגיות הנוגעות לאמונה.

א) לדעתך, מה הייתה יכולה להיות העמדה של ריה"ל בנוגע לאיסור זה, ומה הייתה יכולה להיות העמדה של רבי נחמן? נמק.

ב) הרב קוק כתב: "החיטים... אנו צריכים להסיר מהן את הקליפות החיצוניות, ולבררן מן התבן הקש והמוץ, ואחר כך

להכשירן למטרתן, כן הוא גם כוח האמונה הטבעי". (מאמרי הראי"ה, לא כלול בחומר הנלמד)

לדעתך, לאיזו מן העמדות (של ריה"ל או של רבי נחמן), דברי הרב קוק קרובים יותר ? נמק את תשובתך.

**רס"ג**

1. א) מדוע לדעת **רס"ג** יש ללמוד אמונה? (2 סיבות)

ב) **"***אם כל ענייני הדת יושגו בחקירה ובעיון נכון כפי שהודיענו ה', מהי נקודת החכמה שנתנם לנו בדרך הנבואה,*

*ועשה על כך מופתי האותות הגלויים, לא המופתים השכליים?***"**- הסבר שאלה זו, ואת תשובת **רס"ג** עליה.

2. למי כתב רס"ג את ספרו "אמונות ודעות" ? ציין שתי קבוצות של אנשים.

**רמח"ל**

1. רמח"ל טוען כי בתחום לימוד תורני מסוים עוסקים אנשים מעטים.

א) מהו תחום לימוד זה, ומדוע עוסקים בו אנשים מעטים ?

ב) מהי החשיבות הרבה של תחום לימוד זה, לפי רמח"ל ?

2. "החיבור הזה לא חיברתיו ללמד לבני האדם את אשר לא ידעו, אלא להזכירם את הידוע להם".

לפי דברים אלה, מהי הדרך המתאימה ללימוד הספר "מסילת ישרים" ?

**רבנו בחיי**

1. א) מהו הייחוד בספרו של **רבנו בחיי**, ביחס לספרים שנכתבו לפניו? הסבר.

ב) הסבר 3 הוכחות שמביא **רבנו בחיי** לכך שיש ללמוד אמונה.

2. הבא את ההוכחות של רבנו בחיי, לצורך בלימוד אמונה: א) מן השכל, ב) מהתורה, ג) מחז"ל. [הוכחה אחת לכל סוג]

3. א) חכמת התורה [תרי"ג מצוות] מתחלקת לשני חלקים". מה הם שני החלקים של "חכמת התורה" ?

ב) רבנו בחיי כתב ביחס לאחד מן החלקים, שיש בו "מצוות שמחייב בהם השכל", ו"מצוות השמע שאין השכל

מחייב בהם". הסבר והדגם את שני סוגי המצוות האלה.

4. רבנו בחיי: "שיהיו גלויינו וצפונינו שווים ושקולים בעבודת ה'... והוא אשר יקראהו הכתוב 'תמים' ".

רבי נחמן: "עיקר התכלית והשלמות הוא רק לעבוד את ה' בתמימות גמור".

מהי עבודת ה' בתמימות לפי רבנו בחיי, ומהי עבודת ה' בתמימות לפי רבי נחמן ?

**ראי"ה קוק – מאמר הדור**

1. א) הרב קוק מתאר את החיסרון בדרך החינוך לאמונה ומוסר המקובלת בדורו. הסבר חיסרון זה.

ב) מהי דרך החינוך שמתאימה לדור, לפי הרב קוק ?

2. א) הסבר את הביקורת של הרב קוק (במאמר הדור), על החינוך שמעניקים ההורים והמורים בדורו.

ב) לדעתך, האם דברי הרב קוק על החינוך הראוי לבני דורו, מתאימים גם לבני דורנו? נמק תשובתך.

3. א) לפי הרב קוק, הסבר את ההבדל בין הרמה הרוחנית והמוסרית של הדור האחרון ובין הרמה

הרוחנית והמוסרית של הדורות שקדמו לו.

ב) הסבר את ההשפעה של הבדל זה על החינוך הדרוש לדור הצעיר.

**רבי יוסף אלבו ; רש"ז מלאדי**

\* א) מהי הגדרת האמונה לפי **רבי יוסף אלבו**?

ב) מהי אמונה לדעת **רש"ז מלאדי**, ומה החידוש בדבריו בפירוש המילה "אמונה"?

**רש"ב מלובביץ'**

1. "כאשר יוצא לצורף הכלי, הרי הכלי בקיומו גם כאשר ידי האומן מסולקות ממנו".

לפי אדמו"ר רש"ב מלובביץ', מהו ההבדל בין יצירת "יש מאין" ליצירת "יש מיש" ?

2. "התהוות העולמות מאור אין סוף אינו כמו כלי הנעשה על ידי האומן".

לפי האדמו"ר מליובאוויטש, מהו ההבדל בין יצירת כלי בידי אומן ובין בריאת העולם ?

**רמב"ם – יג' עיקרים**

\* הסבר שלושה הבדלים בין נבואת משה רבנו לבין נבואת שאר הנביאים.

**חזון אי"ש**

1. על פי החזון אי"ש, הסבר מהי הגדרת הביטחון בה', ומהו ההבדל בינה לבין הגדרת האמונה.

2. א) ע"פ החזון אי"ש, מהי הטעות הנפוצה, בהבנת המושג "ביטחון" בקב"ה, ומהי ההבנה הנכונה של מושג זה ?

ב) מתי היא שעת המבחן האמיתי לאדם, האם הוא באמת בוטח בקב"ה? נמק והסבר דבריך.

3. מפקד ביחידה קרבית, אמר לחייליו לפני יציאתם לקרב: "יש לי ביטחון מלא בה' שננצח בקרב ונחזור בשלום".

האם דברי המפקד תואמים את גישתו של החזון איש, בנוגע לביטחון בה'? נמק תשובתך.

**מסכת נידה ; מדרש הגדול**

1. הסבר מהי הדרך של האדם אל האמונה, על פי מסכת נידה ועל פי מדרש הגדול.

2. "כיוון שראה אותו בעל הבירה שהוא מצטער... אמר לו... אני הוא בעל הבירה".

א) לדעתך, מדוע חזר המדרש והדגיש שאברהם היה "מצטער" בחיפושיו אחר א-לוה ?

ב) לפי המדרש, הסבר כיצד הבין אברהם כי הארץ, השמש והירח אינם א-לוה.

**הרב דסלר**

\* א) הסבר היטב שלוש מתוך חמשת הדרכים להגיע לאמונה לפי **הרב דסלר**.

ב) ע"פ **הרב דסלר**, איזה דרך/דרכים היא/הן הבסיס לאמונה, ואיזה מתייחסות למדרגות הגבוהות של האמונה? נמק.

**ראי"ה קוק – אורות הקודש**

1. כיצד נוצר הניכור מן "האני הפנימי העצמי" אצל אדם הראשון, וכיצד הוא נוצר אצל עם ישראל ?

2. א) "חטא האדם הראשון... לא ידע להשיב תשובה ברורה על שאלת איכה".

לפי הרב קוק, הסבר את חטא אדם הראשון.

ב) "באים מחנכים מלומדים...ומוסיפים תבן על המדורה".

הסבר ביקורת זו של הרב קוק על מחנכים אלו.

**ראי"ה קוק – אורות התורה**

\* א) לפי דברי הרב קוק ב"אורות התורה", מדוע יש תלמידים שיצאו לתרבות רעה?

ב) מהי הדרך של הרב קוק לסייע לתלמידים להישאר נאמנים לקדושת התורה?

**הרב שקופ**

1. מסופר על הרב אריה לוין זצ"ל, כי בשעה שהתלווה אל אשתו לבדיקת רופא, שאל אותו הרופא על סיבת בואם,

והרב לוין ענה: "הרגל של אשתי כואבת לנו".

הסבר את הקשר בין סיפור זה, ובין דברי הרב שקופ על "איכותו של האני".

2. "יתברר ויתאמת אצל האדם איכותו של ה'אני' שלו".

לפי הרב שקופ, הסבר כיצד העמקת מושג ה'אני' עשויה להביא את האדם לאהבת עם ישראל.

3. נער ישראלי העומד לפני גיוסו לצה"ל, מתלבט האם לתרום למדינה בשירות משמעותי, או להשתמט וללכת ללימודים

אקדמאיים, כדי "לממש את עצמו", בתחום הלימודי-האישי.

א) כיצד ניתן לסייע לו בהתלבטותו, באמצעות דברי **ריה"ל** בסוגיית ה"מימוש העצמי" ?

ב) כיצד ניתן לסייע לו בהתלבטותו, באמצעות דברי **הרב ש. שקופ** בסוגיית ה"מימוש העצמי" ?

4. א) מהו אחד הגורמים לפריקת עול תורה ומצוות, לפי דברי הרב קוק ב'אורות התורה' ? הסבר היטב.

ב) הסבר את דברי הרב שקופ: "איש השלם ראוי להשריש בנפשו להרגיש שכל העולמות כולם הם ה"אני" שלו".

**ריה"ל, מאמר שלישי (בנושא תפילת הציבור)**

1. ריה"ל מדמה את תפילת הציבור למטר המרווה את הארץ, ולתיקון של חומת המדינה.

הסבר את יתרונותיה של תפילת הציבור על פי כל אחד מהדימויים האלה.

2. יוסי מעדיף להתפלל ביחידות מאשר להתפלל בציבור, כיוון שלדבריו אפשר להתרכז יותר בתפילה ביחידות.

לפי ריה"ל, הסבר שתי סיבות ליתרון תפילה בציבור על פני תפילה ביחידות.

**הרב סולובייצ'יק**

1. א) עפ"י **הרב סולובייצ'יק,** מה היה חטאו של איוב ?

ב) עפ"י **הרב סולובייצ'יק,** מה היה חטאו המיוחד של איוב בעניין התפילה ?

ג) עפ"י **הרב סולובייצ'יק,** מה עשה איוב כדי לתקן את דרכיו ?

2. לפי הרב סולובייצ'יק, אומר ה' לאיוב "חסרה לך אותה מידת החסד בשני מובנים". ע"פ דברי הרב סולוביצ'יק:

1] ציין את שני המובנים של מידת החסד הגדולה.

2] הסבר מהי הדרישה של מידת החסד, מאדם העושה חסד עם הזולת ?

**ריה"ל**

1. א) כיצד דוחה מלך כוזר את דברי הפילוסוף ?

ב) כיצד דוחה מלך כוזר את דברי החכם הנוצרי ?

2. "אמר החבר: ... וכן פתח הא-לוה... 'אנכי ה' אלקיך אשר הוצאתיך מארץ מצרים', ולא אמר 'אני בורא העולם ובוראכם'...

אמר הכוזרי: לפי זה אין תורתכם מחייבת כי אם אתכם בלבד".

1. על פי החבר, מדוע במעמד הר סיני פתח הקב"ה ביציאת מצרים ולא בבריאת העולם?
2. הסבר את ההיגיון בתגובתו של המלך הכוזרי.

3. א) הפילוסוף: "ואם תרצה – בדה לך דת". הסבר את ההיגיון שבדברים אלה, לפי השקפת עולמו של הפילוסוף.

ב) המלך הכוזרי לחכם המוסלמי :"אין הנפש נוטה להודות כי יש לאלו-ה התחברות עם בשר ודם כי אם בראותה מופת".

לפי מלך כוזר, ציין שניים מן התנאים שחייבים להתקיים כדי שהנפש תוכל לקבל מופת שהעין רואה.

4. א) "מלך זה...נשנה אליו חלום אחד פעמים רבות". תאר בקצרה את חלומו של המלך.

ב) מה החליט המלך לעשות בעקבות חזרתו של החלום הזה פעמים רבות?

5. החבר: "האדם נתייחד מכל בעלי החיים בעניין השכלי...ומה היא מדרגה למעלה מזאת?"

א) מהי התשובה של מלך כוזר על שאלה זו?

ב) הסבר באיזה נימוק דוחה החבר תשובה זו.

6. ע"פ ריה"ל, מהו יחודו של מעמד הר סיני ?

**רמב"ם, איגרת תימן**

1. "*כי לבעבור נסות אתכם בא הא-לוקים ולבעבור תהיה יראתו על פניכם לבלתי תחטאו*".

כיצד מסביר הרמב"ם באגרת תימן, את מטרתו של מעמד הר סיני, על סמך פסוק זה?

2. לפי רמב"ם, הסבר מדוע מעמד הר סיני הוא "עמוד שהאמונה סובבת עליו".

**הראי"ה קוק, "למהלך האידאות"**

1. לפי הרב קוק, מהי המטרה בהחלת "האידאה האלוקית", דווקא על עם ולא על יחידי סגולה בלבד?

2. "לא רק יחידים חכמים מצוינים... חיים באור האידאה האלוהית".

ע"פ דברי הרב קוק, מהו הייעוד של עם ישראל?

**הראי"ה קוק, איגרת תקנ"ה**

1. א) על פי הרב קוק, כנגד מי תיקן שמואל הקטן את ברכת "*ולמלשינים אל תהי תקווה*", ומדוע דווקא הוא תיקן אותה ?

ב) חז"ל המשילו את דורו של המשיח לחמור, ואמרו עליו: "עני ורוכב על חמור".

מסביר הרב קוק, שיש בחמור שני דברים סותרים. הסבר את המשל והנמשל, על פי הסברו של הרב קוק.

2. א) הסבר מה הם שני היסודות שבונים את קדושת ישראל, ומהו היחס ביניהם, לפי הרב קוק.

ב) תהליך החינוך כרוך לעתים בתסכול של המחנכים מאי־היכולת שלהם להשפיע על התלמידים.

כיצד דברי הרב קוק עשויים לעודד את המחנכים שפעולתם אינה לשווא?

3. "שני דברים עיקריים ישנם שהם יחד בונים [את] קדושת ישראל"

א) הסבר כל אחד מן ה"דברים העיקריים" שבדברי הרב קוק.

ב) לפי הרב קוק, הסבר את היחס שבין שני ה"דברים העיקריים" האלה בדור של עקבתא דמשיחא.

**פרק חמישי**

**הראי"ה קוק, "אורות הקודש" / הראי"ה קוק, הקדמה ל'שיר השירים'**

1. א) לפי דברי הראי"ה קוק, כיצד צריך לנהוג בחייו אדם שבטבעו נמשך ליצירה ואמנות, ומדוע ?

ב) לפי הראי"ה קוק, אלו רגשות מיועדת האומנות לבטא, ואלו רגשות אינה מיועדת לבטא ?

2. א) את מי מכנה הראי"ה בשם: "*הַגַּמָּדִים שֶׁהֵם גַּם כֵּן בַּעֲלֵי עֵינַיִם טְרוּטוֹת*", ומדוע הוא מכנה אותם כך ?

ב) מדוע דווקא רבי עקיבא, הוא זה שיכול להעיד על שיר השירים: "*שֶׁכָּל הַכְּתוּבִים קֹדֶשׁ וְשִׁיר הַשִּׁירִים קֹדֶשׁ-קֳדָשִׁים!*" ?

3. האמן החופשי בן זמננו סובל ממצוקה של עודף חופש... חוסר גבולות וחוסר אמונות... (לא בחומר הנלמד)

הסבר את ההבדל בין דמות האמן האידאלי לפי הרב קוק ובין דמות האמן המתוארת בקטע זה.

4. "היצירה הרוחנית חופשית היא... שלהבת הנשמה עולה היא מאליה".

משורר צעיר ומוכשר החליט לעזוב את עיסוקו בשירה, ולעסוק בתחום אחר.

על פי הגישה של הרב קוק, כיצד אפשר לשכנע צעיר זה להמשיך לעסוק בשירה?

5. בחורה צעירה רוצה ללמוד ציור, אך היא מתלבטת אם בחירה זו ראויה.

כיצד העמדה של הרב קוק בנוגע לאמנות (בהקדמה לשיר השירים) עשויה להשפיע על החלטתה? נמק.

6. אמן מפורסם שחזר בתשובה סיפר כי החליט לוותר לגמרי על יצירתו האמנותית למען לימוד התורה.

לפי הקדמת הרב קוק לשיר השירים, האם ויתור זה מוצדק? נמק את תשובתך.

7. "היצירה הרוחנית חופשית היא... מי שיש לו נשמה של יוצר, מוכרח להיות יוצר רעיונות ומחשבות" (אורות הקודש)

יש הטוענים כי לעיסוק באומנות יש צדדים חיוביים וצדדים שליליים.

לפי דברי הרב קוק, הסבר צד אחד חיובי של העיסוק באמנות, וצד שלילי אחד של עיסוק זה.

**הראי"ה קוק, איגרת ל"בצלאל"**

1. א) הסבר היטב את משל "הבובה של שושנה" ואת הנמשל.

ב) מהן 2 ההשלכות החיוביות שצופה הראי"ה שיהיו לפיתוח האמנות בארץ ישראל?

2. ציין שני טיעונים של הרב קוק בעד פתיחת בית הספר "בצלאל", וטיעון אחד שהוא מביא בשם המתנגדים לפתיחת "בצלאל".

3. הצג את הגישה של הרב קוק בנוגע לתפקיד האמנות בחיי האומה (לפי האיגרת לבית הספר "בצלאל").

**הרב ויינברג**

1. "*...הַדָּת הַיִּשְׂרְאֵלִית אֵינָהּ יְכוֹלָה לְהִצְטַמְצֵם בִּגְבוּלוֹת הַפֻּלְחָן הַדָּתִי שֶׁבְּבֵית הַכְּנֶסֶת בִּלְבַד*...":

א) הסבר את כוונת דבריו של הרב וינברג.

ב) מה גרם לכך שהיהדות הפסיקה לפעול לפי רעיונותיה המקוריים ?

2. א) לפי הרב ויינברג, מתי נוצר צורך להעמיד במרכז האמונה הדתית, את מושגי השכר והעונש, ומדוע ?

ב) לפי הרב ויינברג, מה נגרם בעקבות זאת ליהודים באותה התקופה ?

3. א) על פי הרב ויינברג, מדוע נטשו רבים את התורה בעת החדשה ?

ב) על פי הרב ויינברג, מה הייתה דרך התמודדותו של הרש"ר הירש עם עזיבת הדת בעת החדשה ?

4. יש רבנים המחנכים לקיום מצוות באמצעות הדגשת ההתנזרות והפחד מהמוות.

הסבר את הניגוד בין שיטה זו ובין שיטת החינוך של רש"ר הירש (המוזכרת בדברי הרב ויינברג).

5. "הדת פסקה להיות דבר שבחיים, ועל כן חדלו החיים [...] להיות דבר שבדת".

א) הסבר דברים אלה, וכתוב מהו היחס הנכון למושג "החיים החילוניים", לפי הרב ויינברג.

ב) תאר דמות (מן המציאות או מן הדמיון), שאורח חייה מנוגד לאורח החיים שבא לידי ביטוי בדברי הרב ויינברג

המצוטטים לעיל, והסבר ניגוד זה.